Dlhodobý plán

rozvoja podpory obrany štátu   
s výhľadom do roku 2035

(Návrh)

2022

OBSAH

[ÚVOD 3](#_Toc121727171)

[VÝCHODISKÁ A STRATEGICKÝ KONTEXT PRE ROZVOJ PODPORY OBRANY ŠTÁTU 3](#_Toc121727172)

[CIELE A POSTUPY PRE ROZVOJ PODPORY OBRANY ŠTÁTU S VÝHĽADOM DO ROKU 2035 5](#_Toc121727173)

[Udržiavanie a rozvoj obrannej infraštruktúry 5](#_Toc121727174)

[Dodávky tovarov a štátnych hmotných rezerv 7](#_Toc121727175)

[Poskytovanie služieb a činností 7](#_Toc121727176)

[Výskum a vývoj zameraný na zabezpečenie obrany štátu 9](#_Toc121727177)

[ZÁVER 9](#_Toc121727178)

[ZOZNAM SKRATIEK 10](#_Toc121727179)

# ÚVOD

1. Zabezpečenie obranyschopnosti SR si vyžaduje aj podporu obrany štátu, ktorá je zabezpečovaná MO SR a ďalšími ministerstvami, ostatnými ústrednými orgánmi štátnej správy a ďalšími orgánmi štátnej správy s celoštátnou pôsobnosťou (ďalej len „príslušné ministerstvá a ostatné ústredné orgány štátnej správy“)[[1]](#footnote-1).
2. Dlhodobý plán rozvoja podpory obrany štátu s výhľadom do roku 2035 (ďalej len „DP RPOŠ 2035“) je dokument obranného plánovania, ktorý určuje dlhodobé ciele a postupy na dosiahnutie požadovaného rozvoja podpory obrany štátu. Stanovené dlhodobé ciele a postupy pre rozvoj jednotlivých oblastí podpory obrany štátu budú rozpracované v strednodobom pláne rozvoja podpory obrany štátu, ktorý určí vyvážený postup a efektívne rozloženie zdrojov na tri až šesť rokov a bude vláde SR predložený v roku 2023 a následne každé dva roky. Strednodobý plán rozvoja podpory obrany štátu sa rozpracuje   
   v medzirezortnom programe v rámci prípravy rozpočtu verejnej správy na tri roky. Medzirezortný program sa člení na podprogramy obsahujúce projekty alebo prvky, ku ktorým sa určujú zámery, ciele a merateľné ukazovatele. Jeho gestorom je ministerstvo obrany, ktoré ho vypracuje v súčinnosti s príslušnými ministerstvami a ostatnými ústrednými orgánmi štátnej správy každoročne pred schválením návrhu rozpočtu verejnej správy.
3. DP RPOŠ 2035 aktualizuje dlhodobé požiadavky a priority Ozbrojených síl Slovenskej republiky (ďalej len „OS SR“) na rozvoj podpory obrany štátu, ktoré boli plánované zabezpečiť do roku 2024[[2]](#footnote-2) v súčinnosti s príslušnými ministerstvami a ostatnými ústrednými orgánmi štátnej správy.
4. Do DP RPOŠ 2035 je zahrnutá aj podpora, ktorú SR plánuje prostredníctvom ozbrojených síl poskytnúť zahraničným ozbrojeným silám prijatým na jej území.

# VÝCHODISKÁ A STRATEGICKÝ KONTEXT PRE ROZVOJ PODPORY OBRANY ŠTÁTU

1. Základným právnym predpisom, ktorý ukladá MO SR vypracovať v procese obranného plánovania dlhodobé plány je zákon č. 319/2002 Z. z. o obrane Slovenskej republiky v znení neskorších predpisov. Podľa § 25 odseku 3 predmetného zákona: dlhodobé plány určujú ciele a postupy na 10 až 15 rokov na dosiahnutie požadovaných kapacít a spôsobilostí ozbrojených síl a na rozvoj podpory obrany štátu.
2. DP RPOŠ 2035 nadväzuje na Obrannú stratégiu SR (2021).Základným strategickým cieľom rozvoja podpory obrany je zvýšiť rozsah a použiteľnosť podpory obrany štátu na zabezpečenie úloh ozbrojených síl.[[3]](#footnote-3) Hlavnou úlohou OS SR je brániť Slovenskú republiku pred napadnutím cudzou mocou, brániť jej zvrchovanosť, územnú celistvosť, nedotknuteľnosť hraníc a plniť záväzky vyplývajúce z medzinárodných zmlúv, ktorými je Slovenská republika viazaná. Aby mohli OS SR túto úlohu plniť, je potrebná ich komplexná podpora zo strany príslušných ministerstiev a ostatných ústredných orgánov štátnej správy, tzv. *whole-of-government approach*.
3. Plnenie uvedeného základného strategického cieľa sa zameria na vytváranie, udržiavanie a rozvoj obrannej infraštruktúry, štátnych hmotných rezerv, dodávky tovarov na dopĺňanie strát a spotreby, služby a činnosti poskytované ozbrojeným silám na zabezpečenie obrany štátu a výskum a vývoj zameraný na zabezpečenie obrany štátu. Bude potrebné zvýšiť zásoby štátnych hmotných rezerv pre podporu obrany štátu tak, aby spolu so zásobami ozbrojených síl, ktorými disponujú v stave bezpečnosti, pokryli potreby ozbrojených síl pri obrane štátu. Výskum a vývoj v oblasti obrany štátu je nutné viac zamerať najmä na rozvoj kapacít a spôsobilostí ozbrojených síl zvýšenými výdavkami a stabilitou a transparentnosťou rozvojových priorít. V oblasti moderných, prelomových technológií, vrátane umelej inteligencie, SR nedostatočne spolupracuje s inými členskými štátmi NATO a EÚ a nevyužíva možnosť aplikácie technológií dvojakého využitia vo vojenstve. Rovnako je potrebné zvýšiť mieru zapájania domácich vedeckých, výskumných, vývojových, a priemyselných subjektov do medzinárodných programov   
   a projektov obranného výskumu a vývoja predovšetkým v rámci NATO a EÚ.
4. Základným východiskom plánovania rozvoja podpory obrany štátu vrátane podpory, ktorú Slovenská republika plánuje poskytnúť v čase vojny zahraničným ozbrojeným silám prijatým na jej území, sú plány vytvárania, udržiavania a rozvoja kapacít a spôsobilostí ozbrojených síl a plány použitia ozbrojených síl v čase vojny vo väzbe na ich organizačnú štruktúru plánovanú v čase vojny.
5. Dlhodobý rozvoj podpory obrany štátu reaguje na plánovanú obmenu vojenskej techniky a materiálu (VTaM) a na plánované navyšovanie počtu profesionálnych vojakov.
6. **Dlhodobý rozvoj podpory obrany štátu reaguje na posilnenie kapacít a spôsobilostí logistiky a HNS.**
   1. Do konca roku 2024 logisticky zabezpečiť zavedenie nových zbraňových systémov; nastaviť systém financovania, tvorby a udržiavania zásob OS SR; podieľať sa na implementácii celovládneho prístupu pre zabezpečenie deklarovanej podpory spojeneckých síl na území SR; realizovať obmenu a nákup logistickej techniky a materiálu a zabezpečiť tvorbu a udržiavanie zásob OS SR; posilniť štruktúry logistiky vrátane vojenskej dopravy na strategickom stupni velenia OS SR; modernizovať distribučné, skladové a manipulačné prostriedky logistického zabezpečenia; a zabezpečiť budovanie podpory vojsk v poli.
   2. Do konca roku 2026 logisticky zabezpečiť zavedenie nových zbraňových systémov; realizovať obmenu a nákup logistickej techniky a materiálu; zabezpečiť tvorbu a udržiavanie zásob OS SR; realizovať investície do rozvoja infraštruktúry OS SR predurčenej pre rozmiestenie spojeneckých síl na území SR a novobudovaných logistických spôsobilostí; pokračovať v modernizácii distribučných, skladových a manipulačných prostriedkov logistického zabezpečenia.
   3. Do konca roku 2035 je ambíciou: logisticky zabezpečiť zavedenie nových zbraňových systémov; dosiahnuť a udržať cieľový stav rozvoja logistických spôsobilostí OS SR; realizovať obmenu a nákup logistickej techniky a materiálu; zabezpečiť tvorbu a udržiavanie zásob OS SR na pokrytie ich požiadaviek vrátane požiadaviek na mobilizáciu OS SR a zaviesť sledovanie pohybu zdrojov do podmienok OS SR; realizovať organizačné zmeny štruktúr logistiky OS SR v nadväznosti na vytváranie nových spôsobilostí a jednotiek OS SR.
7. **Hlavným cieľom Dlhodobého plánu rozvoja podpory obrany štátu s výhľadom do roku 2035 je zvýšiť rozsah a použiteľnosť podpory obrany štátu na zabezpečenie úloh ozbrojených síl vo vojnovom stave a v čase vojny. Opatrenia na splnenie tohto cieľa boli stanovené v rámci štyroch oblastí podpory obrany štátu vymedzených v zákone o obrane Slovenskej republiky: udržiavanie a rozvoj obrannej infraštruktúry, dodávky tovarov a štátnych hmotných rezerv, poskytovanie služieb a činností pre ozbrojené sily a výskum a vývoj zameraný na zabezpečenie obrany štátu. Do roku 2035 sa preto plánuje prioritne vytvárať zásoby v rámci rezortu MO SR a tie dopĺňať hmotnými rezervami v Správe štátnych hmotných rezerv SR, ktoré sa vytvárajú na základe požiadaviek predkladaných prostredníctvom MO SR, udržiavať počet lôžok pre potreby OS SR, MO SR a zahraničné ozbrojené sily v zdravotníckych zariadeniach, zabezpečiť vojenskú mobilitu na území SR a dobudovať infraštruktúru miesta riadenia obrany štátu s utajovaným spojením podľa súčasných bezpečnostných štandardov NATO a EÚ.**

# CIELE A POSTUPY PRE ROZVOJ PODPORY OBRANY ŠTÁTU S VÝHĽADOM DO ROKU 2035

1. Podpora obrany štátu, je rozdelená do štyroch oblastí: udržiavanie a rozvoj obrannej infraštruktúry, dodávky tovarov a štátnych hmotných rezerv, poskytovanie služieb a činností pre ozbrojené sily   
   a výskum a vývoj zameraný na zabezpečenie obrany štátu. Pri jednotlivých postupoch je stanovený rok, do kedy je zámer opatrenie vykonať. V prípade, ak úlohy nemajú stanovený časový rámec, budú termíny stanovené v strednodobých a krátkodobých dokumentoch obranného plánovania, ktoré na DP RPOŠ nadviažu. Pri jednotlivých cieľoch je zároveň stanovený gestor, ak ho bolo pri spracovaní DP RPOŠ 2035 možné stanoviť. Gestori môžu byť doplnení a spresnení v strednodobom pláne rozvoja podpory obrany štátu.

## Udržiavanie a rozvoj obrannej infraštruktúry

### Pozemky a objekty, ktorými sú stavby, budovy a zariadenia

1. Zabezpečiť funkčnosť hlavného miesta riadenia obrany štátu. (MV SR)
2. Postupne zvyšovať energetickú hospodárnosť a efektívnosť hlavného miesta riadenia obrany štátu.
3. Do roku 2024 modernizovať náhradné zdroje energie, zabezpečiť podmienky na prenos utajovaných a neutajovaných informácií a vybudovať komunikačné a informačné zariadenia.
4. Do roku 2026 modernizovať infraštruktúru objektu.
5. Zabezpečiť funkčnosť stálych osobitných zariadení na objektoch pozemných komunikácií a na objektoch železničných dopravných ciest. (MDV SR)
6. Udržiavať a kontrolovať funkčnosť vybudovaných stálych osobitných zariadení.
7. Vybudovať stále osobitné zariadenia na novobudovaných mostných objektoch dopravnej infraštruktúry podľa potrieb OS SR na zabezpečenie obrany štátu.

1. Zabezpečiť obrannú infraštruktúru pre jednotky NATO na území SR v rámci aktivít NATO na odstrašenie nad rámec kapacít rezortu MO SR.
   1. Do roku 2024 zabezpečiť obrannú infraštruktúru pre stále pôsobenie jednotiek NATO na území SR v súlade s rozhodnutím NR SR o pôsobení mnohonárodnej bojovej skupiny NATO na území SR.
   2. Po roku 2024 zabezpečovať obrannú infraštruktúru pre stále pôsobenie jednotiek NATO na území SR.
2. Zabezpečiť prevádzkyschopnosť objektov a zariadení obrannej infraštruktúry na zabezpečenie obrany štátu v zmysle plánov použitia OS SR a regionálnych plánov NATO.
3. Trvale udržiavať funkčnosť úsekov vybudovaných ciest, ktoré je možné v nevyhnutných prípadoch využiť na bojové a taktické použitie taktického letectva (MDV SR).
4. Trvale udržiavať v prevádzkyschopnom stave železničné a cestné mosty, tunely a prístupové cesty k objektom obrannej infraštruktúry (správcovia komunikácií).
5. Zabezpečiť ochranu a obranu vybraných objektov obrannej infraštruktúry zaradených do kategórie objektov osobitnej dôležitosti a ďalších dôležitých objektov.[[4]](#footnote-4) (MV SR, MO SR).
6. Trvale udržiavať funkčnosť objektov osobitnej dôležitosti a ďalších dôležitých objektov.
   1. V prípade zmien a doplnení aktualizovať zoznam objektov obrannej infraštruktúry zaradených do kategórie objektov osobitnej dôležitosti a ďalších dôležitých objektov.
   2. Modernizovať vybrané budovy a zariadenia objektov osobitnej dôležitosti a ďalších dôležitých objektov.
   3. Trvale zabezpečovať kybernetickú obranu a kybernetickú bezpečnosť a obranu objektov obrannej infraštruktúry zaradených do kategórie objektov osobitnej dôležitosti a ďalších dôležitých objektov v kybernetickom priestore.
7. Zabezpečiť a udržiavať chránené priestory a nasaditeľné chránené priestory.
   1. Pre OS SR a MO SR zabezpečiť a udržiavať požadovaný počet (nasaditeľných) chránených priestorov požadovanej kategórie, triedy, účelu a veľkosti.

### Informačné systémy a siete a elektronické komunikačné siete

1. Zabezpečiť efektívnu komunikáciu so zložkami integrovaného záchranného systému SR (IZS SR). (MV SR)
   1. Do roku 2024 vytvoriť a udržiavať systém pre efektívnu komunikáciu so zložkami IZS SR.
   2. Do roku 2024 zabezpečiť pripojenie MO SR do rádiového systému MV SR SITNO.
2. Zabezpečiť medzirezortnú výmenu utajovaných a neutajovaných informácií.
   1. Udržiavať prepojenie komunikačných systémov MO SR a ostatných orgánov štátnej správy.
3. Zabezpečiť efektívnu výmenu utajovaných informácií v rámci Aliancie.
   1. Zabezpečiť do roku 2024 prístup do siete SVK NS WAN na úrade vlády SR, MV SR, MZVEZ SR, MF SR, MH SR, MZ SR, MP SR, MŽP SR, MDV SR, MIRRI SR, NBÚ a SIS.
4. Zabezpečiť efektívnu výmenu utajovaných informácií v rámci EÚ.
   1. Zabezpečiť do roku 2026 prístup do siete EÚ OPS WAN na úrade vlády SR, MV SR, MZVEZ SR, MF SR, MH SR, MZ SR, MP SR, MŽP SR, MDV SR, MIRRI SR, NBÚ a SIS.

### Distribučná sústava v elektroenergetike a plynárenstve

1. Zabezpečiť v čase vojny a vojnového stavu prioritne obnovu plynulých dodávok elektrickej energie a plynu pre zabezpečenie bezpečnosti dodávok energií. (MH SR)
   1. Zabezpečiť plynulé dodávky elektrickej energie v predpokladanom množstve 48 GWh ročne a plynu v predpokladanom množstve 138 GWh ročne pre potreby OS SR a MO SR.

### Zdroje pitnej vody a vodohospodárska infraštruktúra (MŽP SR)

1. Udržať prístup k existujúcim zdrojom pitnej vody pre potreby OS SR a MO SR na celom území SR.
   1. Udržiavať v prevádzkyschopnom stave a postupne modernizovať odberné miesta pitnej vody, určené vodné, resp. vodárenské zdroje na zásobovanie pitnou vodou a vodárenské zariadenia pre potreby OS SR.
2. Zabezpečiť plynulé dodávky pitnej vody z verejných vodovodov.
   1. Zmluvne zabezpečiť 1 100 000 l pitnej vody z verejných vodovodov denne.

### Dopravná infraštruktúra (MDV SR)

1. Zabezpečiť dopravnú infraštruktúru pre OS SR a zahraničné ozbrojené sily.[[5]](#footnote-5)
   1. Zabezpečiť zjazdnosť 2 pozdĺžnych, 5 priečnych a 14 spojovacích UAC.
   2. Zabezpečiť prejazdnosť vozidiel ozbrojených síl s hmotnosťou max. 130 t cez cestné a diaľničné objekty na UAC (mosty, estakády, priepusty, tunely) vrátane posúdenia trasy nadmernej alebo nadrozmernej prepravy vykonávanej vojenskými vozidlami nad 60 t do 5 pracovných dní, resp. vo výnimočných prípadoch do 72 hodín, ak o posúdenie trasy požiadajú OS SR, resp. zahraničné ozbrojené sily v súlade s technickými predpismi rezortu.
   3. Zabezpečiť prejazdnosť na UAC aj pre nadmernú a nadrozmernú dopravu s výškou 4,5 m, šírkou 4,5 m a s polomerom otáčania 15,5 m.
   4. Zabezpečiť zjazdnosť 2 hlavných tratí, 3 spojovacích tratí, 7 odklonových tratí a 12 prihraničných tratí na UŽS.
   5. V rámci plánovanej modernizácie železničných tratí vybudovať a udržiavať vo vybraných priestoroch ŽST nakladacie/vykladacie rampy a nakladacie/vykladacie priestory s únosnosťou do 90 ton.
   6. Vytvárať podmienky pre nepretržité zabezpečenie bezpečného kotvenia, manipulácie s materiálom ozbrojených síl a jeho následnej prepravy po železnici (vrátane munície a PHM) a skladovanie (okrem nebezpečného materiálu) v prístavoch Bratislava a Komárno.
   7. Zabezpečiť manipulovacie spôsobilosti Ro-Ro, Lo-Lo.
   8. Zabezpečiť pre vzdušnú prepravu OS SR a zahraničných ozbrojených síl 24/7 dostupný nákladný a osobný terminál. Rozmery a technické parametre vzletovej a pristávacej dráhy a identifikovaných trávnatých plôch musia spĺňať požiadavky OS SR na prijatie vzdušnej techniky zahraničných ozbrojených síl.

### Infraštruktúra štátnych hmotných rezerv (SŠHR SR)

1. Zabezpečiť dostatočnú skladovaciu kapacitu na zabezpečenie dodávok štátnych hmotných rezerv pre potreby OS SR.
   1. Zabezpečením dostatočnej kapacity na uskladnenie pohonných hmôt a mazív pre pozemnú a leteckú techniku.
   2. Vytváraním skladovacej kapacity na uskladnenie ostatných štátnych hmotných rezerv podľa rozsahu požiadaviek predkladaných prostredníctvom MO SR.

## Dodávky tovarov a štátnych hmotných rezerv

1. Zabezpečiť pre OS SR v čase vojny a vojnového stavu dodávky tovarov a štátne hmotné rezervy. (SŠHR SR)
   1. Vytváraním a udržiavaním hmotných rezerv pre potreby OS SR, na základe požiadaviek predkladaných prostredníctvom MO SR.
   2. Vytváraním a udržiavaním mobilizačných rezerv na základe požiadaviek subjektov hospodárskej mobilizácie pre zabezpečenie dodávok tovarov na dopĺňanie strát a spotreby.

## Poskytovanie služieb a činností

### Zdravotnícke služby (MZ SR, MV SR, MO SR)

1. Udržať rozšírený lôžkový fond SR a poskytovať zdravotnú starostlivosť pre potreby OS SR a MO SR a zahraničných síl prijatých na území SR.
   1. Do roku 2024 zabezpečiť do 7095 lôžok na komplexnú zdravotnú starostlivosť, z toho 6515 prostredníctvom MZ SR.
2. Optimalizovať pozemný a vzdušný zdravotnícky odsun / evakuáciu.
   1. Zvýšiť kapacity a spôsobilosti poskytovateľov zdravotnej starostlivosti, zabezpečiť obstaranie a obnovu zdravotníckej odsunovej techniky, špeciálnej zástavby vrtuľníkov.

### Finančné služby (MF SR, NBS)

1. Zabezpečiť schopnosť zostavenia vojnového štátneho rozpočtu v prípade vojny alebo vojnového stavu. (MF SR)
   1. Do roku 2024 preveriť schopnosť zostaviť vojnový štátny rozpočet.
   2. Do roku 2026 vykonať na základe záverov preverenia (bod A) nápravné opatrenia.
2. Zabezpečiť systém hotovostných platieb pre OS SR a MO SR v prípade vojny alebo vojnového stavu. (NBS)
   1. Do roku 2024 preveriť funkčnosť systému hotovostných platieb pre OS SR a MO SR v prípade vojny alebo vojnového stavu formou cvičenia.
   2. Do roku 2026 vykonať na základe záverov cvičenia nápravné opatrenia.

### Poštové služby (MDV SR)

1. Zabezpečiť organizáciu poštových služieb pre potreby OS SR a MO SR s využitím verejnej poštovej siete.
   1. Prijať organizačné, materiálno-technické a personálne opatrenia na zabezpečenie vyberania a distribúcie vojenskej pošty.

### Komunálne služby (MŽP SR)

1. Zabezpečiť odvoz odpadu a zjazdnosť miestnych komunikácií.
   1. Udržať funkčnosť odpadového hospodárstva a údržby miestnych komunikácií aj v čase vojny a vojnového stavu.

### Elektronické komunikačné služby (MDV SR)

1. Poskytovanie mobilných elektronických komunikačných služieb.
   1. Zabezpečiť kontinuálne poskytovanie služieb mobilných operátorov vo forme:
      1. hlasové služby,
      2. zasielanie a príjem SMS,
      3. dátové služby,
      4. užívateľské zariadenia (telefóny, tablety a iné),
      5. body pripojenia sietí a prístup k rádiovému rozhraniu.
2. Poskytovanie elektronických komunikačných služieb
   1. Zabezpečiť kontinuálne poskytovanie elektronických komunikačných služieb  pre útvary a zariadenia OS SR a MO SR formou:
      1. verejných elektronických komunikačných služieb za účelom prenosu dát medzi jednotlivými koncovými telekomunikačnými zariadeniami účastníka,
      2. telekomunikačných okruhov a poskytovanie služieb prenájmu telekomunikačných okruhov,
      3. leteckej telekomunikačnej služby priamym pripojením do leteckej pevnej telekomunikačnej siete prostredníctvom koncovej stanice AFTN,
      4. prístupu na Internet.
   2. Zabezpečiť kontinuálne poskytovanie služieb satelitného spojenia pre útvary a zariadenia OS SR a MO SR formou:
      1. hlasovej komunikácie,
      2. prenosu dát.
3. Udržiavať a efektívne využívať frekvenčné spektrum.
   1. Vytvoriť podmienky a postupy na poskytovanie frekvenčného spektra, ktoré budú reagovať na zvýšené požiadavky na elektromagnetické spektrum využívané OS SR a zahraničnými ozbrojenými silami, ktorým SR poskytuje HNS, v stave bezpečnosti, výnimočného stavu, núdzového stavu, vojnového stavu a v čase vojny.

### Výrobná činnosť a uchovanie výrobných schopností (MH SR)

1. Zabezpečiť dopĺňanie strát a spotreby pre potreby ozbrojených síl v období krízovej situácie zabezpečením uplatňovania požiadaviek na uchovanie podnikateľských subjektov určených ako subjekt hospodárskej mobilizácie rozhodnutím príslušného ústredného orgánu štátnej správy.
   1. Uchovávať výrobné schopnosti podľa požiadaviek MO SR.

## Výskum a vývoj zameraný na zabezpečenie obrany štátu

1. Zlepšiť podmienky na využitie výskumných a vývojových kapacít slovenského obranného priemyslu v prospech obrany štátu. (MO SR)
   1. Od roku 2024 vyčleňovať €4.000.000 na vedu a výskum a každý nasledujúci rok čiastku navyšovať o €500.000.
   2. Do roku 2026 vykonať účelný výskum a vývoj v oblastiach: zelená obrana, znižovanie environmentálnej záťaže pri pôsobení ozbrojených síl, autonómne a robotické systémy, umelá inteligencia, bezpilotné systémy a obrana proti ním, operačná doména vesmír a vesmírne technológie, veľkokapacitné dáta a pokročilá analytika, 5G sieť, kybernetická obrana a kybernetická bezpečnosť, inovatívne výroby a materiály, pozemné bojové schopnosti, krízový manažment.
   3. Do roku 2035 vykonať výskum a vývoj zameraný na prelomové technológie (EDTs) so zameraním na veľkokapacitné dáta a pokročilú analytiku, umelú inteligenciu vo vojenstve a autonómne systémy.

# ZÁVER

Stanovené dlhodobé ciele a postupy pre rozvoj jednotlivých oblastí podpory obrany štátu budú rozpracované v strednodobom pláne rozvoja podpory obrany štátu, ktorý určí vyvážený postup a efektívne rozloženie zdrojov na tri až šesť rokov. Strednodobý plán bude v zmysle Smernice vlády Slovenskej republiky o plánovaní obrany štátu prvýkrát spracovaný do koncu roka 2023 a následne každé dva roky. DP RPOŠ 2035 bude aktualizovaný v prípade významného poklesu alebo nárastu výdavkov na obranu, schválenia novej Obrannej stratégie SR, Vojenskej stratégie SR, nových modelov OS SR, alebo každé 4 roky.

# ZOZNAM SKRATIEK

|  |  |
| --- | --- |
| AFTN | Aeronautical Fixed Telecommunication Network/ Pevná letecká telekomunikačná sieť |
| DOS | Days of Supply / Dni zásob |
| DP RPOŠ 2035 | Dlhodobého plánu rozvoja podpory obrany štátu s výhľadom do roku 2035 |
| EDTs | Emerging and distruptive technologies / Prelomové technológie |
| EÚ | Európska únia |
| EÚ OPS WAN | EU Operations Wide Area Network / Systém pre výmenu utajovaných informácií EÚ |
| HNS | Host Nation Support / Podpora hostiteľskou krajinou |
| IZS SR | Integrovaný záchranný systém SR |
| Lo - Lo | Lift on - Lift off / vykládka a nakládka na loď žeriavom |
| MDV SR | Ministerstvo dopravy a výstavby SR |
| MF SR | Ministerstvo financií SR |
| MH SR | Ministerstvo hospodárstva SR |
| MIRRI SR | Ministerstvo investícií, regionálneho rozvoja a informatizácie SR |
| MO SR | Ministerstvo obrany SR |
| MP SR | Ministerstvo pôdohospodárstva a rozvoja vidieka SR |
| MV SR | Ministerstvo vnútra SR |
| MZ SR | Ministerstvo zdravotníctva SR |
| MZVEZ SR | Ministerstvo zahraničných vecí a európskych záležitostí SR |
| MŽP SR | Ministerstvo životného prostredia SR |
| NATO | Organizácia Severoatlantickej zmluvy |
| NBÚ | Národný bezpečnostný úrad |
| NBS | Národná banka Slovenska |
| NR SR | Národná rada SR |
| NS WAN | NATO SECRET Wide Area Network / Systém pre výmenu utajovaných informácií NATO |
| OS SR | Ozbrojené sily SR |
| PBOV | Pásové bojové obrnené vozidlá |
| POV | Pásové obrnené vozidlá |
| Ro - Ro | Roll on - Roll off / nájazd a výjazd z lode po vlastnej osi |
| SIS | Slovenská informačná služba |
| SŠHR SR | Správa štátnych hmotných rezerv SR |
| UAC | Určené automobilové cesty |
| UŽS | Určená železničná sieť |
| VTaM | Vojenská technika a materiál |
| ŽST | Železničná stanica |

1. § 8 písm. g) zákona č. 319/2002 Z. z. o obrane Slovenskej republiky v znení neskorších predpisov [↑](#footnote-ref-1)
2. Rozvojový plán podpory obrany štátu s výhľadom do roku 2024 schválený 18. marca 2015 uznesením vlády Slovenskej republiky č. 134/2015. [↑](#footnote-ref-2)
3. Obranná stratégia Slovenskej republiky schválená Národnou radou Slovenskej republiky 27. januára 2021. [↑](#footnote-ref-3)
4. § 27 ods.4 zákona č. 319/2002 Z. z. o obrane Slovenskej republiky v znení neskorších predpisov [↑](#footnote-ref-4)
5. Jednotlivé podmienky a parametre je potrebné zabezpečiť v zmysle vykonávacieho nariadenia komisie (EÚ) 2021/1328 z

   10. 8. 2021, ktorým sa špecifikujú požiadavky na infraštruktúru uplatniteľné na niektoré kategórie opatrení v oblasti infraštruktúry s dvojakým použitím podľa nariadenie Európskeho parlamentu a Rady (EÚ) 2021/1153. [↑](#footnote-ref-5)